Blanár, Juraj, podpredseda NR SR (2021-10-06):
Ďakujem. Ctená snemovňa, aj keď sme tu v zastúpení veľmi malom, ale myslím si, že verejnosť to sleduje a urobí si z toho záver. Na úvod mi dovoľte povedať úplne jasne, poslanecký klub strany SMER – sociálna demokracia tento zákon nepodporí a nemôže ho podporiť, pretože to je obyčajné krágľovanie, celoplošné krágľovanie ľudí v štátnej správe. A to, čo sa snažíte teraz vniesť do štátnej správy, je úplne v rozpore s tým, čo ste pred voľbami hovorili občanom. Darmo budete, pani kolegyňa Majorová Garstková, hovoriť o tom, že sú tam neschopní a neviem ešte akí zamestnanci a treba sa s ním vysporiadať. A pán Kyselica zrejme to vysvetlí ako navrhovateľ, ako to myslel s tým krágľovaním alebo presnejšie by ste to nazvali čistky. Vy ste to nevedeli, pani poslankyňa, keď ste hlasovali za svoje programové vyhlásenie vlády? Ale vy ste zrejme ani nevedeli, čo je v programovom vyhlásení vlády mnohí, lebo ste až potom zistili, čo ste odsúhlasili. Ba dokonca, aby ste hneď, ešte ani programové vyhlásenie nebolo schválené, tak tu bolo schvaľovanie napríklad člena Súdnej rady, kde ste v programovom vyhlásení hovorili o tom, že tam nebudú sudcovia, ale, samozrejme, že ste si zvolili prvú, ktorá tam išla, a bola sudkyňa. Mohol by som pokračovať ďalej. Ak Rada pre štátnu službu konštatuje, že sa tu princíp stability narušuje, tak ja to nazvem tak, ako sa to má nazvať. To, čo prinášate vy, toto je princíp nestability. A aby som povedal destability. Pretože vy plošne idete krágľovať ľudí bez udania dôvodu. Čo je toto, prosím vás? Aký je to odkaz pre štátnu službu, bezdôvodne odvolať hocikoho, koho si len zmyslíte? A pritom ste hovorili o profesionalite, hovorili ste o tom, že, ba dokonca váš líder pred voľbami, že nemusia sa báť žiadni úradníci, že nikto nebude plošne odvolávaný. A čo urobíte teraz? Idete ich plošne odvolávať. Zrejme slovíčko plošne je pre vás a predovšetkým pre OĽANO úplne asi najtypickejšie slovo, pretože robili ste plošné testovanie, teraz idete plošne krágľovať štátnu správu a som zvedavý a čo ešte ďalej. Viete, hovoriť teraz a do svedomia vám vstupovať je asi zbytočné, lebo vy ste už rozhodnutí a tí, čo ste tu ostali, tak zrejme len možno zo zvedavosti, lebo drvivá väčšina od vás odišla a dnes už je kdesi inde. Ich nezaujíma, čo sa tu bude rozprávať, ale musí to tu zaznieť, že to, čo robíte, je krágľovanie, nič iné. A hovoríte o tom, že to nebudú vaši ľudia? No kto to teda bude, prosím vás? Hovoríte o tom, že to nebude spolitizovanie a čo to bude iné ako spolitizovanie? Ale vám to nestačí. Ba dokonca prídete ešte s prílepkom, a súhlasím s pánom kolegom Saloňom, som zvedavý, ako sa s tým vysporiada pani prezidentka, o Policajnom zbore. A teraz mi dovoľte a budem sa snažiť to citovať správne, keď odchádzal generál Lučanský zo svojej pozície, čo povedal? „Nechcem sa podieľať na spolitizovaní Policajného zboru.“ A veľmi predvídavo to povedal, pretože to, čo v súčasnosti robíte, je spolitizovanie Policajného zboru. Pretože bez akéhokoľvek problému, bez udania dôvodu odvoláte všetkých funkcionárov bez akýchkoľvek problémov na všetkých úrovniach. Aké je tu stabilita? Dámy a páni, znižovanie latky na kvalifikačné predpoklady je, samozrejme, a potvrdzujem to, čo povedali moji predrečníci, nič iné, len že neviete nájsť ľudí, tak ste schopní obsadiť aj tie najvyššie pozície ľuďmi, ktorí nemajú ani druhý stupeň vysokoškolského vzdelania. Dobre, nahrádzate to piatimi rokmi skúseností alebo že tam bude mať nejakú prax. Ale v akom odbore? No to si netrúfam ani povedať, pretože už tie príklady, ktoré tu boli spomenuté, pri obsadzovaní, personálnom obsadzovaní jednotlivých štátnych úradov od Pamiatkového úradu a môžme pokračovať až po nemocnice, hovoria samé za seba. Čiže, dámy a páni, ak ste hovorili o tom, že nebudete spolitizovávať štátnu správu a že ju idete odpolitizovať, nebola to pravda, oklamali ste voličov, práve opak je pravdou, idete. Ak ste hovorili o tom, že ľudia sa nemusia ničoho báť, tak rovnako ste ich oklamali, pretože idete ich plošne krágľovať. Ak ste hovorili o tom, že Policajný zbor nebude spolitizovaný a že práve im rozviažete ruky, práve naopak, slová generála Lučanského, keď odchádzal zo svojej funkcie, sa dnes napĺňajú týmto, čo ste tu predložili, pán kolega Kyselica. Ide o spolitizovanie aj Policajného zboru. Dámy a páni, za takýto návrh zahlasovať náš poslanecký klub nemôže a ak si ho odsúhlasíte a v budúcnosti dôjde k zmene vlády, tak verte, že sa každá rozumná vláda bude musieť vrátiť k tomuto zákonu späť, lebo iná cesta nie je. Vy tu nebudete večne. Už ste oklamali dosť voličov a tým, čo teraz tu predkladáte, len tie klamstvá potvrdzujete. Ďakujem pekne za pozornosť.